[pic] | KOMISIJA EVROPSKIH SKUPNOSTI |

Bruselj, 11.1.2006

SEK(2006) 19 končno

MNENJE KOMISIJE

o obstoju čezmernega primanjkljaja v Združenem kraljestvu

MNENJE KOMISIJE

o obstoju čezmernega primanjkljaja v Združenem kraljestvu

SPLOŠNI PREUDARKI

1. Člen 104 Pogodbe določa postopek v zvezi s čezmernim primanjkljajem, da se zagotovi, da se države članice izognejo čezmernim javnofinančnim primanjkljajem ali da zmanjšajo take primanjkljaje, ko do njih pride. Postopek v zvezi s čezmernim primanjkljajem je nadalje opredeljen v Uredbi Sveta (ES) št. 1467/97 „o pospešitvi in razjasnitvi izvajanja postopka v zvezi s čezmernim primanjkljajem“[1], ki je del Pakta stabilnosti in rasti. Vendar, medtem ko se največ določb uporablja za Združeno kraljestvo na enak način kot za druge države, ki ne sodelujejo v euroobmočju, člen 5 Protokola o zadevnih določbah v zvezi z Združenim kraljestvom navaja, da se obveznost iz člena 104(1) Pogodbe za izogibanje čezmernim javnofinančnim primanjkljajem ne uporablja za Združeno kraljestvo, razen v primeru, če država preide v tretjo fazo ekonomske in monetarne unije[2]. Medtem ko je v drugi fazi ekonomske in monetarne unije, si mora Združeno kraljestvo v skladu s členom 116(4) Pogodbe prizadevati za izogibanje čezmernim primanjkljajem. Postopek v zvezi s čezmernim primanjkljajem se uporablja za Združeno kraljestvo na podlagi proračunskega leta (od aprila do marca).

2. Komisija mora v skladu s členom 104(2) Pogodbe spremljati skladnost s proračunsko disciplino na podlagi dveh meril, in sicer: (a) ali razmerje med načrtovanim ali dejanskim javnofinančnim primanjkljajem in bruto domačim proizvodom (BDP) presega referenčno vrednost 3 % (razen če se je delež bistveno zmanjšal in se dovolj hitro približuje referenčni vrednosti ali presežek nad referenčno vrednostjo ni izjemen in začasen ter razmerje ostaja blizu referenčni vrednosti) in (b) ali razmerje med javnim dolgom in bruto domačim proizvodom presega referenčno vrednost 60 % (razen če se razmerje ne znižuje v zadostni meri in ne približuje dovolj hitro referenčni vrednosti).

3. Člen 104(3) določa, da mora Komisija pripraviti poročilo, če država članica ne izpolni zahtev enega ali obeh meril. To poročilo mora „upoštevati, ali javnofinančni primanjkljaj presega javne investicijske odhodke in vse druge pomembne dejavnike, vključno s srednjeročnim gospodarskim in proračunskim položajem države članice“, kakor je razjasnjeno v členu 104(3) zgoraj navedene uredbe. Uredba tudi opredeljuje, da je „kakršne koli druge dejavnike, ki so po mnenju zadevne države članice pomembni, da s kakovostnega vidika ustrezno ocenijo presežek nad referenčno vrednostjo in ki jih je država članica posredovala Komisiji in Svetu“, potrebno upoštevati v poročilu.

4. Na podlagi podatkov postopka v zvezi s čezmernim primanjkljajem, ki so jih organi Združenega kraljestva priglasili avgusta 2005 ter vmesne ocene, ki so jo pripravile službe Komisije, je Komisija 21. septembra 2005 za Združeno kraljestvo sprejela poročilo iz člena 104(3).

5. Nato je v skladu s členom 104(4) Ekonomsko-finančni odbor 30. septembra 2005 pripravil mnenje o poročilu Komisije.

6. Člen 104(5) Pogodbe zahteva od Komisije, da predloži svoje mnenje Svetu, če meni, da v neki državi članici obstaja čezmerni primanjkljaj ali da bi do njega lahko prišlo. Da bi lahko presodili, ali čezmerni primanjkljaj obstaja ali da bi do njega lahko prišlo, Komisija meni, da je treba upoštevati: (i) ugotovitve njenega poročila iz člena 104(3) in (ii) mnenje Ekonomsko-finančnega odbora o tem poročilu. Na podlagi teh elementov in ob upoštevanju napovedi služb Komisije iz jeseni 2005 (objavljeno 17. novembra 2005) je Komisija prišla do številnih preudarkov v zvezi z Združenim kraljestvom.

PREUDARKI, KI SE NANAŠAJO NA ZDRUŽENO KRALJESTVO

7. Potem ko je bil maja 1998 proti Združenemu kraljestvu ukinjen zadnji postopek v zvezi z čezmernim primanjkljajem, se je javnofinančni saldo Združenega kraljestva v proračunskem letu 2003/04[3],[4] pomaknil iz ugodnega presežka v poznih devetdesetih k primanjkljaju v višini 3,2 % BDP in tako prvič po letu 1997 presegel referenčno vrednost Pogodbe. Ta razvoj je bil enakovreden spremembi strukturnega proračunskega salda za približno 4 odstotne točke BDP v obdobju od 1999/00 do 2003/04. Med temi leti se je delež javnofinančnih odhodkov povečal z manj kot 40 % na okoli 43 % BDP. V istem obdobju so se javnofinančne bruto investicije v osnovna sredstva povečale z 1,2 % na 1,6 % BDP; delež bruto javnega dolga se je znižal na 37,6 % BDP v 2002/03 in od takrat naprej narašča. Takšen razvoj je skupaj z razvojem obrestnih mer vodil do padca plačil obresti v tem obdobju z 2,9 % na 2,0 % BDP. Komisija je zato začela postopek v zvezi s čezmernim primanjkljajem in aprila 2004[5] na podlagi člena 104(3) pripravila poročilo. Vendar zaradi ocene, da je bil presežek primanjkljaja nad pragom 3 % BDP majhen in verjetno začasen, primanjkljaj ni veljal kot presežen.

8. V skladu s podatki postopka v zvezi s čezmernim primanjkljajem, ki jih je Združeno kraljestvo priglasilo avgusta 2005, je v proračunskem letu 2004/05 javnofinančni primanjkljaj ostal pri 3,2 % BDP[6] in tako spet presegel referenčno vrednost 3 % BDP. Predložene številke primanjkljaja za proračunsko leto 2004/05 so na prvi pogled dokazale, da v Združenem kraljestvu čezmerni primanjkljaj obstaja v smislu Pogodbe in Pakta stabilnosti in rasti. Komisija je zato sprejela poročilo v skladu s členom 104(3) Pogodbe in ocenila izpolnjevanje zahtev Pogodbe glede na merila, ki zadevajo dolg in primanjkljaj[7]. Poročilo je ugotovilo, da čeprav je v letu 2004/05 primanjkljaj presegel referenčno vrednost Pogodbe 3 % BDP, ji je bil vendar blizu. Presežek nad 3 % BDP referenčne vrednosti ni bil izjemen. Presežek zlasti ni bil posledica izrednega dogodka, na katerega organi Združenega kraljestva niso mogli vplivati, niti ne izhaja iz resnega gospodarskega upada. Za rast 3,2 % v letu 2004 je bilo ocenjeno, da je nad zmogljivostjo, enako kot je bila rast v proračunskem letu 2004/05. Proizvodna vrzel v 2004 je bila ocenjena kot pozitivna. Na podlagi začasnih posodobljenih gospodarskih in proračunskih obetov za Združeno kraljestvo in kar zadeva vprašanje začasnosti, je bilo pričakovati, da bo primanjkljaj ostal nad 3 % v letih 2005/06 in 2006/07.

9. Ekonomsko-finančni odbor je predložil svoje mnenje 30. septembra 2005, pri čemer je to mnenje v skladu s členom 104(4) in z oceno, ki jo je v svojem poročilu podala Komisija in ugotovila, da bi se lahko čezmerni primanjkljaj obravnaval kot začasen. Odbor je vseeno priporočal, da morajo nadaljnji koraki glede postopka v zvezi s čezmernim primanjkljajem počakati na dokončanje prihodnje napovedi Komisije iz jeseni.

10. V napovedih služb Komisije iz jeseni 2005 je bilo ob predpostavki, da proračunska politika Združenega kraljestva ostaja takšna, kakor je bila napovedana, pričakovati, da bo primanjkljaj narasel na rahlo pod 3½ % BDP v 2005/06 in ostal nad 3 % BDP v 2006/07. Te projekcije so potrdile oceno Komisije, opravljene v njenem poročilu v skladu s členom 104(3), in mnenje Ekonomsko-finančnega odbora, sprejeto v skladu s členom 104(4), da je bilo pričakovati, da bo primanjkljaj v 2005/06 in 2006/07 ostal nad 3 % BDP in zato ni bil začasen. Na podlagi teh projekcij presežek nad referenčno vrednostjo 3 % BDP zato ni niti izjemen niti začasen, čeprav je primanjkljaj blizu referenčni vrednosti.

11. Po napovedih služb Komisije iz jeseni je Združeno kraljestvo objavilo proračunske ukrepe v predproračunskem poročilu, ki je bilo predloženo Parlamentu 5. decembra. V čistih številkah, stroški teh ukrepov organov Združenega kraljestva v primerjavi z izhodiščem objavljene politike (kakor je predvideno v napovedih iz jeseni) pomenijo zmanjšanje za skoraj 0,1 odstotnih točk BDP v trenutnem proračunskem letu in za povečanje 0,1 odstotnih točk BDP v 2006/07. V predproračunskem poročilu organi Združenega kraljestva pričakujejo, da bo primanjkljaj pod 3 % v 2006/07. Ob upoštevanju teh strukturnih ukrepov ocena Komisije vseeno ostaja, da je pričakovati, da bo v 2006/07 primanjkljaj, ki znaša okoli 3,1 % BDP, presegel 3 % BDP in zato ni začasen.

12. V skladu z določbami Pogodbe in Pakta stabilnosti in rasti je Komisija v svojem poročilu preverila tudi „pomembne dejavnike“. V skladu s Paktom stabilnosti in rasti se ti pogoji lahko upoštevajo le pri korakih, ki vodijo k odločbi o obstoju čezmernega primanjkljaja, če je dvojni pogoj – da primanjkljaj ostaja blizu referenčni vrednosti in da je preseganje referenčne vrednosti začasno – v celoti izpolnjen. Dvojni pogoj ni izpolnjen v primeru Združenega kraljestva. Zato se drugi pomembni dejavniki v tem mnenju ne upoštevajo. Ta analiza kaže na to, da merilo iz Pogodbe, ki zadeva primanjkljaj, ni izpolnjeno.

13. Nasprotno javnofinančni delež dolga ostaja precej pod 60-odstotno referenčno vrednostjo (avgustovski podatki postopka v zvezi s čezmernim primanjkljajem poročajo o razmerju 40,8 % BDP v proračunskem letu 2004/05) čeprav, glede na navedene dejanske in predvidene primarne primanjkljaje, kaže na trend naraščanja: v napovedih Komisije iz jeseni se za delež dolga predvideva, da bo dosegel okoli 44,5 % BDP v 2007/08.

SKLEP

14. Na podlagi spremljanja proračunskega položaja v Združenem kraljestvu in zlasti preverjanja upoštevanja meril, določenih v členu 104(2), je Komisija pripravila poročilo v skladu s členom 104(3) Pogodbe. Komisija je, ob upoštevanju svojega poročila, mnenja Ekonomsko-finančnega odbora, napovedi služb Komisije iz jeseni 2005 ter predproračunskega poročila decembra 2005 Združenega kraljestva, mnenja, da čezmerni primanjkljaj v Združenem kraljestvu obstaja.

[1] UL L št. 209, 2.8.1997, str. 6. Uredba, kakor je bila spremenjena z Uredbo (ES) št. 1056/2005 (UL L 174, 7.7.2005, str. 5). Upošteva se tudi Mnenje Ekonomsko-finančnega odbora „Podrobni opis izvajanja Pakta stabilnosti in rasti ter smernic o obliki in vsebini programov stabilnosti in konvergenčnih programov“, ki ga je 11. oktobra 2005 potrdil Ekopnomsko-finančni svet.

[2] Spletna stran http://europa.eu.int/eur-lex/en/treaties/selected/livre340.html.

[3] Priglasitev postopka v zvezi s čezmernim primanjkljajem avgusta 2005, popravljenega navzdol od 3,3 % BDP. Avgustovske podatke Združenega kraljestva je potrdil Eurostat 26. septembra 2005.

[4] Za podatke dejanskega javnofinančnega primanjkljaja v Združenem kraljestvu, ki so navedeni na tem mestu, se uporablja odločba Eurostata z dne 14. julija 2000 o pravilnem knjiženju prejemkov UMTS. Pri objavi svojih javnih finančnih podatkov doma Združeno kraljestvo to odločbo ni uporabilo prehodno, tako da je ravnovesje neto posojila na podlagi Eurostata od 2001 in 2001/02 naprej približno za 0,1 odstotne točke BDP letno nižje, kakor poročajo nacionalni računi Združenega kraljestva.

[5] Glej spletno stran

http://europa.eu.int/comm/economy_finance/about/activities/sgp/country/edp/edprep2004_uk.pdf.

[6] Vendar je bil dosežen primanjkljaj 2004/05 od avgustovske priglasitve popravljen navzgor. Po predproračunskem poročilu decembra 2005 izid znaša 3,3 % BDP.

[7] Glej spletno stran

http://www.ecfineuropa.cec/comm/economy_finance/about/activities/sgp/edp/com_rep_uk.pdf.